A Bizottság határozata
(2001. július 16.)
a friss hús dél-amerikai országokból történő behozatalára vonatkozó állat-egészségügyi feltételekről és állatorvosi bizonyítványról szóló 93/402/EGK határozatnak az uruguayi állat-egészségügyi helyzet figyelembevétele céljából történő módosításáról
(az értesítés a C(2001) 2205. számú dokumentummal történt)
(2001/538/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 97/79/EK irányelvvel [1] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 14. és 22. cikkére,
mivel:
(1) A legutóbb a 2001/537/EK határozattal [3] módosított 93/402/EGK bizottsági határozat [4] megállapítja az Argentínából, Brazíliából, Chiléből, Kolumbiából, Paraguayból és Uruguayból behozott friss húsra vonatkozó állat-egészségügyi feltételeket és állatorvosi bizonyítványt.
(2) 2001. április 23-tól hivatalos megerősítést nyert a ragadós száj- és körömfájás előfordulása Uruguayban, ennek megfelelően a szarvasmarhafélékre vonatkozóan vakcinázási programot vezettek be a ragadós száj- és körömfájás ellen.
(3) A Bizottság a 2001/338/EK bizottsági határozattal [5] felfüggesztette a ragadós száj- és körömfájás iránt fogékony fajok valamennyi kategóriába tartozó friss húsának Közösségbe történő behozatalát.
(4) 2001. június 25. és 29. között a Bizottság küldöttsége helyszíni ellenőrzés keretében megvizsgálta a ragadós száj- és körömfájással kapcsolatos járványügyi helyzetet és a járvány leküzdése érdekében bevezetett intézkedéseket.
(5) A küldöttség aggályosnak találta az Uruguayban a ragadós száj és körömfájással kapcsolatban jelenleg fennálló helyzet leküzdésére hozott intézkedések hatékonyságát, különösen a betegség előfordulásának gyakoriságát, valamint az állatok mozgásának ellenőrzését és a hús érlelését illetően.
(6) Az illetékes uruguayi állat-egészségügyi hatóságok keresik az említett problémák megoldását, ezért a 2001/388/EK határozattal összhangban meg kell hosszabbítani a ragadós száj- és körömfájás iránt fogékony állatfajok valamennyi kategóriába sorolt friss húsa Közösségbe történő behozatalának felfüggesztését legalább a feltárt hiányosságok orvoslásáig és a járványügyi helyzet további stabilizálódásáig.
(7) A behozatali feltételek tisztázása érdekében a 2001/537/EK határozatot hatályon kívül kell helyezni, és a 93/402/EGK határozatot ennek megfelelően kell módosítani.
(8) E határozat felülvizsgálatára a járványügyi helyzet alakulásának fényében kerül sor.
(9) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 93/402/EGK határozat II. melléklete helyébe e határozat melléklete lép.
2. cikk
A 2001/537/EK határozat hatályát veszti.
3. cikk
Ezt a határozatot 2001. július 16-tól kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2001. július 16-án.